Зэдэлэжьэну зэгуроIуэ
Урысей Федерацэм и Президентым и Iуэхухэр зезыгъакIуэ управленэм «Ельцин Борис и цIэр зезыхьэ и Президент библиотекэ» IуэхущIапIэм и генеральнэ унафэщIым корпоратив зыужьыныгъэмкIэ и къуэдзэ Макеев Сергей иджыблагъэ щыIащ Бахъсэн район библиотекэм.
Санкт-Петербург къикIа хьэщIэм КъБР-м щэнхабзэмкIэ и министр Къумахуэ Мухьэдинрэ Бахъсэн муниципальнэ щIыналъэм и Iэтащхьэ Iэхъуэбэч Андзоррэ я гъусэу зригъэцIыхуащ IуэхущIапIэм и лэжьакIуэхэр, абы тхылъу яIэхэр зыхуэдизыр зригъэлъэгъуащ, сабийхэм папщIэ ягъэлажьэ залми, цIыхухэм тхылъхэр къыщыIах, библиотекэм щIамыхыу абыхэм щеджэ пэшхэми зыщиплъыхьащ, къуажэхэм щыIэ къудамэхэм я лэжьыгъэр зыхуэдэми щIэупщIащ.
Макеев Сергей Бахъсэн щIыналъэм и библиотекэхэм я лэжьакIуэхэр къыхуриджащ электрон базэ къызэрагъэпэщыным хуэунэтIауэ «Ельцин Борис и цIэр зезыхьэ Президент библиотекэ» ФГБУ-м дэлэжьэну. Абы и фIыгъэкIэ дэнэ щIыпIэ щыпсэуми Интернет Iэмалыр къигъэсэбэпу Президент библиотекэм и фонд къулейм зыхигъэгъуэзэфынущ.
ЗэIущIэм и кIэухым Iэхъуэбэч Андзор хьэщIэм фIыщIэ хуищIащ къазэрыхуеблэгъам папщIэ икIи дяпэкIи зэдэлэжьэну зэригуапэр къыхигъэщащ. Библиотекэм и унафэщI Нэгъуей Радимэ Макеевым иритащ Къэбэрдей-Балъкъэрым теухуа альбом щхъуэкIэплъыкIэ.
Чылар Аринэ,
Бахъсэн щIыналъэ администрацэм
и пресс-IуэхущIапIэм и унафэщI.
